Okresná prokuratúra Trnava 
Vajanského 22, 918 67 Trnava 1 	

Sp. zn. : 3 Pv 274/12/2207	Trnava, 18.7.2012
EEČ : 2-21-64-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
hoci mu podľa Zákona o rodine vyplýva vyživovať svoje nezaopatrené deti, ktorej rozsah mu Okresný súd XXXXX rozsudkom sp. zn. 37C/1/2007, zo dňa 26.03.2007, právoplatným dňa 13.04.2007, určil sumou:

-	2 400,- Sk (79,67€) na dcéru XXXXX, narodenú 16.9.1994,
-	2 000,- Sk (66,39€) na syna XXXXX, narodeného 13.4.2000,
-	2 000,- Sk (66,39€) na dcéru XXXXX, narodenú 10.10.2001

a hoci už bol za neplnenie vyživovacej povinnosti voči týmto deťom právoplatne odsúdený trestným rozkazom Okresného súdu XXXXX, sp. zn. 2 T/10/2011, zo dňa 07.02.2011, právoplatným dňa 10.11.2011,

od 11.11.2011 až doposiaľ najmenej do 22.06.2012 v Trnave, Zelenči a ani na inom mieste si túto jeho vyživovaciu povinnosť riadne úmyselne neplnil a neprispieval ani len čiastočne, a to aj napriek tomu, že počas celého roku 2011, a ďalej tiež najmenej až do 24.04.2012 bol samostatne zárobkovo činnou osobou podnikajúcou na základe vydaných celkom až dvanástich živnostenských oprávnení, pričom žiadnu zo živností nezrušil, a nebol evidovaný ako uchádzač o zamestnanie a ani ako žiadateľ o dávky v hmotnej núdzi a príspevkov, čím na výživnom svojich detí, splatnom vždy do 15 - teho dňa v mesiaci vopred k rukám matky, XXXXX, nar. XXXXX, trvalo bytom Zeleneč, Nezábudkova č. 773/1, vznikol dlh:

-	na XXXXX vo výške najmenej 637,36€,
-	na XXXXX vo výške najmenej 531,12€,
-	na XXXXX vo výške najmenej 531,12€,

teda spolu za uvedené obdobie od 10.11.2011 až najmenej do 22.06.2012, vrátane mesiaca jún 2012, dlh v celkovej výške najmenej 1 699,60€,

lebo zanikla trestnosť činu
Odôvodnenie:
	Uznesením vyšetrovateľa Okresného riaditeľstva PZ, odboru kriminálnej polície v Trnave, sp. zn. ČVS:ORP-534/1-OVK-TT-2012 Cu zo dňa 226.2012 bolo podľa § 206 ods. 1 Trestného poriadku vznesené obvinenie XXXXX, pre prečin zanedbania povinnej výživy podľa § 207 ods. 1, ods. 3 písm. b), c) Trestného zákona na tom skutkovom základe, ako je uvedené vo výrokovej čati tohto uznesenia.

	V priebehu vykonaného vyšetrovania bola vypočutá svedkyňa - poškodená XXXXX, obvinený XXXXX, zároveň boli zadovážené listinné doklady: rozsudok Okresného súdu XXXXX, sp. zn. 37C/1/2007, zo dňa 26.03.2007, právoplatným dňa 13.04.2007, potvrdenia o návšteve školy, prehľad o príjmoch matky detí, ďalej boli zadovážené listiny k osobe XXXXX: správa Sociálnej poisťovne XXXXX, správy Úradu práce, sociálnych vecí a rodiny XXXXX, správa odboru živnostenského podnikania Obvodného úradu XXXXX tiež správa Daňového úradu XXXXX. Ďalej bola zabezpečená správa Geodetického a kartografického ústavu v Bratislave k vlastníctvu nehnuteľností, lustrácia v evidencii vozidiel a tiež evidencii vodičov, odpis registra trestov, trestný rozkaz sp. zn. 2T/10/2011, zo dňa 07.02.2011, právoplatný dňa 10.11.2011, potvrdenie o jeho doručení XXXXX dňa 10.11.2011 ako aj lustrácia v Ústrednej evidencii priestupkov Ministerstva vnútra Slovenskej republiky, napokon tiež správa o povesti obvineného.

	Na základe zistených dôkazov bolo dostatočne preukázané, že obvinený XXXXX sa dopustil prečinu zanedbania povinnej výžvy podľa § 207 ods. 1, ods. 3 písm. b), písm. c) Trestného zákona.

	Dňa 25.6.2012 bol opätovne vypočutý obvinený, ktorý uviedol, že  dňoch 23.6.2012 a 24.6.2012 uhradil celý dlh na výživnom za obdobie od 10.11.2011 až do júla 2012 vrátane vo výške 1 912,05€ do rúk matky detí.

	Dňa 25.6.2012 bola opätovne vypočutá svedkyňa - poškodená XXXXX, ktorá potvrdila, že obvinený v dňoch 23.6.2012 a 24.6.2012 uhradil celý dlh na výživnom vrátane výživného za mesiac júl 2012 spolu v sume 1 912,05€, čím považuje dlh na výživnom za vyrovnaný.

	Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

	V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vykonaným dokazovaním a najmä svedeckou výpoveďou poškodenej bolo preukázané, že obvinený dodatočne zaplatil celé dlžné výživné a tak si splnil svoju povinnosť uloženú mu zákonom o rodine, pričom predchádzajúce neplatenie vyživovacej povinnosti nemalo na oprávnené deti trvalo nepriaznivé následky, v dôsledku čoho zanikla trestnosť činu. 

	Z týchto dôvodov som rozhodla tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Lachká
prokurátorka